
Az ésszerű alkalmazkodás követelménye - a magyar jogba való átültetés dilemmái

Hazánkban először az új munka törvénykönyvében (2012. évi I. tv.) jelent meg – a nemzetközi jogban egyébként többé-kevésbé kimunkált – ésszerű alkalmazkodás (reasonable accommodation) fogalma, pótolva az addigi jogharmonizációs mulasztást. Azonban hiába keressük a fogalmi keret tartalommal való megtöltését, mögöttes intézményi és financiális hátterét akár a joganyagban, akár a joggyakorlatban, nem találunk egyértelmű támpontot. Mindezen hiányosságok ellenére véleményünk szerint rendkívül sürgető kérdésről van szó, hiszen sok esetben a fogyatékossággal élő munkavállaló éppen a munkáltatói ésszerű alkalmazkodás teljesítésének hiánya miatt szorul ki a munkaerőpiacról még akkor is, ha megfelelő végzettsége van és képes lenne ellátni az adott munkakört.
Ezen okok által vezérelve tárja fel a tanulmány az ésszerű alkalmazkodás elvének történeti, jogtörténeti fejlődése és a magyar jogrendszerbe kerülésének folyamata, s ennek dilemmái.
A dolgozat struktúrája alapvetően a főbb csomópontokra koncentrál a nemzetközi jog fejlődésében, ám megjelenik benne az EU-jog elemzése, a kapcsolódó esetjog feldolgozása, illetve a magyar jog mindennek tükrében való vizsgálata is.
Ezek alapján próbál a tanulmány rávilágítani a további teendőkre, s felhívni a figyelmet a halasztást nem tűrő problémákra, hiányosságokra.
Továbbá a záró fejezetekben a lehetséges megoldásokra tesz javaslatokat, amelyek elősegíthetik az ésszerű alkalmazkodás követelményének meghonosítását és érvényre juttatását hazánkban.
Végül az összegzésben megpróbáljuk megválaszolni a bevezetésben feltett kérdéseinket.
Mi az ésszerűség határa és mércéje? Talán, ami az adott helyzetben még elvárható, racionális, vagy amit a fogyatékossággal élő személy szükséglete megkíván? Ki jogosult és hogyan dönthet arról, hogy az adott alkalmazkodás még ésszerű, vagy már aránytalanul nagy terhet ró a munkáltatóra? Az alkalmazkodás anyagi terheit kinek kell állnia? Kik tartoznak egyáltalán az ésszerű alkalmazkodás alanyi körébe? Mit jelent a fogyatékosság?
A problémát az jelenti, hogy az összes kérdés csak közvetve, illetve kontúrjaiban válaszolható meg. Levezethetjük nemzetközi normákból, uniós bírósági döntésekből, olykor egy-egy magyar szabályozás nyújthat segítséget, de egyik esetben sem egyértelmű és kielégítő a válasz.
Összességében megállapíthatjuk, hogy eddig csak tartalmi, és nem érdemi jogharmonizáció történt. További feladatok várnak mind a jogalkotóra, mind a bíróságokra.




